text: "Tant ert de diverse façon
   K'ainc si lait home ne vit on ;
   Et cele ert la plus bele riens
   Et la plus plaine de tous biens
   Que nus peüst onques veöir.
   Souvent a fait le cuer doloir
   Ce que ele est ainsi perdue ;
   Car ele est de son sens issue.
   Près a jà d'un an et demi
   Que ele de son sens issi.
   Ce li fu dure destinée ;
   Car Meniadus enamée
   L'avoit, si que prise l'eüst
   À fenme, se en son sens fust.
   Garder la fait moult gentement
   Rois Meniadus à sa gent.
   Une chambre li a fait faire
   Li rois, qui est de bon afaire,
   En costé la chambre sa mere,
   Qui n'est pas envers li amere.
   Ains li est douce et debonaire ;
   Car si la garde de contraire,
   Que cuer et cors met et pensée
   En ce qu'ele soit bien gardée
   Se sa fille fust proprement ;
   Si enpense ele telement
   Que nus n'i saroit amender.
   À X femmes la font garder
   Qui ne servent d'autre labour
   PageV02P107
   Nule fois, par nuit ne par jour,
   Que de li garder et servir ;
   Car li rois a moult grant desir
   De ce que ele fust garie.
   Sa garison moult li detrie ;
   Car jamais fenme ne prendra,
   Ce dist, jusqu'à tant qu'il verra
   Se Diex donroit cesti santé ;
   Car cesti a son cuer donné.
   Par le conseil conmunaument
   De trestoute sa meilleur gent
   Li rois espousée l'eüst
   Se ainsi mescheü ne fust
   La pucele de maladie.
   Tous jours a puis esté loiie ;
   Car, s'ele desloiie estoit,
   Tout kan qu'ele tenir porroit
   Seroit desciré et rompu,
   Tant a dou tout le sens perdu ;
   Dont c'est grans dolours et pitiez,
   K'ainc nus hom ne vit, ce sachiez,
   Plus bele de li ne meillour,
   Ne je ne croi que mais nul jour
   Puist nus sa pareille veöir."
  